Lungisa bekyk, maar geen opdrag om hom te ontslaan | Netwerk24
Deur Lizeka Tandwa 03 Oktober 2018 12:38
Daar was geen opdrag van die ANC se nasionale uitvoerende komitee (NUK) dat die ANC in die Oos-Kaap moet ontslae raak van Andile Lungisa, raadslid van die Nelson Mandelabaai-metro, nie.
Lulama Ngcukayitobi, provinsiale sekretaris, het Woensdag gesê die provinsiale uitvoerende komitee (PUK) het beslis nie so 'n opdrag gekry nie.
Andile Lungisa Foto: Verskaf
Dit volg ná berigte dat Oscar Mabuyane, provinsiale voorsitter, opdrag van die NUK gekry het om Lungisa te ontslaan.
Lungisa is lid van die burgemeester Mongameli Bobani se uitvoerende komitee.
"Die berig in die Daily Dispatch het geen naam by nie. Ek kan nie reageer op 'n berig sonder 'n naam nie. Ons het Lungisa nie bespreek nie en daar was ook nie so 'n opdrag nie," sê Ngcukayitobi.
'n Lid van die PUK het egter op voorwaarde van anonimiteit aan Netwerk24 bevestig dat 'n besluit geneem is om te kyk na Lungisa se situasie.
"Hy het 'n verleentheid geword omdat hy skuldig bevind is aan aanranding. Ons gaan na sy posisie kyk, maar daar was geen sprake van afdanking nie," het die bron gesê en bygevoeg dat hulle in die Ramaphosa-era nie kan toelaat dat mense wat skuldig bevind is aan 'n misdaad, die party in regeringstrukture verteenwoordig nie.
Lungisa besorg Mabuyane al hoofbrekens sedert hy in September 2017 tot voorsitter verkies is. Lungisa was die leier van die ANC-kamp wat Phumulu Masualle gesteun het en Masualle het uiteindelik die stryd teen Mabuyane verloor.
Lungisa en 'n groep ander mense, wat Masualle ingesluit het, het appèl aangeteken by die NUK omdat hulle gemeen het daar was nie 'n kworum op die konferensie waar Mabuyane gekies is nie. Verskeie mense het uitgeloop ná 'n bakleiery waarin stoele rondgegooi is.
Lungisa het ook al openlik gesê hy erken Mabuyane nie as die wettige voorsitter van die provinsiale strukture nie.
Volgens 'n berig in die Sunday Times was Lugisa ook lid van 'n groep ANC-lede wat in die Maharani-hotel in Durban byeengekom het om planne te maak om ontslae te raak van Ramaphosa.
Hy is skuldig bevind aan aanranding nadat hy in Oktober 2016 'n glasbeker oor die kop van Rano Kayser op 'n raadsvergadering gebreek het.
Lungisa was nie beskikbaar vir kommentaar nie.
Meer oor: Nelson Mandelabaai-Metro | Andile Lungisa | Oos-Kaap | Nasionale Uitvoerende Komitee (Nuk) | Politiek | Anc